**Tumačenje broj 17/23 od 9. veljače 2023.g.**

Člankom 61. stavkom 5. Kolektivnog ugovora propisano je: Naknada troškova međumjesnoga javnog prijevoza svim radnicima, koji imaju prebivalište, odnosno boravište izvan mjesta rada, osigurava se kupnjom godišnje karte za mjesni javni prijevoz u mjestu rada i isplatom 80% iznosa stvarnih troškova međumjesnog javnog prijevoza, prema cijeni karte međumjesnog javnog prijevoza od mjesta prebivališta do krajnje stanice mjesnog javnog prijevoza, odnosno do prve stanice s kojom je povezan međumjesni i mjesni prijevoz u mjestu rada, a člankom 61. stavkom 9. Kolektivnog ugovora propisano je da naknada troškova prijevoza za dolazak na posao i s posla ne ostvaruje se za dane godišnjeg odmora, rodiljnog i roditeljskog dopusta, privremene spriječenosti za rad i za druge dane kada radnik nije u obvezi dolaska na posao, i to:

- za mjesni prijevoz u mjestu rada, ako nije u obvezi dolaska na posao duže od 2 mjeseca uzastopce, a

- za međumjesni prijevoz, ako nije u obvezi dolaska na posao više od dva dana uzastopce.

**Tumačenje broj 21/23 od 4. svibnja 2023.g.**

Člankom 61. stavkom 4. Kolektivnog ugovora propisano je: Kupnja jedinstvene godišnje karte ZET-HŽ moguća je samo u slučaju ako je za dolazak do lokacije rada potrebno koristiti prijevoz oba prijevoznika, što je ujedno i vremenski najprihvatljiviji prijevoz za radnika.

Iz navedenog je razvidno da oba uvjeta (potreba korištenja oba prijevoznika i vremenski najprihvatljiviji prijevoz) moraju biti kumulativno ispunjena.

**Tumačenje broj 24/23 od 4. svibnja 2023.g.**

Člankom 61. stavkom 4. Kolektivnog ugovora propisano je: Naknada troškova međumjesnoga javnog prijevoza svim radnicima koji imaju prebivalište, odnosno boravište izvan mjesta rada, osigurava se kupnjom godišnje karte za mjesni javni prijevoz u mjestu rada i isplatom 80 % iznosa stvarnih troškova međumjesnog javnog prijevoza, prema cijeni karte međumjesnog javnog prijevoza od mjesta prebivališta do krajnje stanice mjesnog javnog prijevoza, odnosno do prve stanice s kojom je povezan međumjesni i mjesni prijevoz u mjestu rada.

Iznos stvarnih troškova međumjesnog javnog prijevoza računa se na sljedeći način: ako je radnik bio odsutan s posla više od dva dana uzastopce, poslodavac mu obračunava međumjesni prijevoz za broj dana koje je bio prisutan na radu u toku istog mjeseca. Radnik ostvaruje pravo na isplatu 80%-tnog iznosa od ukupne cijene koštanja mjesečne karte, na način da se iznos mjesečne karte (80%) dijeli s brojem radnih dana u tom mjesecu i pomnoži sa brojem dana koje je radnik bio prisutan na radu.

**Tumačenje broj 32/23 od 4. svibnja 2023.g.**

Člankom 61. stavkom 4. Kolektivnog ugovora propisano je: Kupnja jedinstvene godišnje karte ZET-HŽ moguća je samo u slučaju ako je za dolazak do lokacije rada potrebno koristiti prijevoz oba prijevoznika, što je ujedno i vremenski najprihvatljiviji prijevoz za radnika. Iz navedenog je razvidno da oba uvjeta (potreba korištenja oba prijevoznika i vremenski najprihvatljiviji prijevoz) moraju biti kumulativno ispunjena.

Člankom 61. stavcima 5. i 6. je propisano: Naknada troškova međumjesnoga javnog prijevoza svim radnicima koji imaju prebivalište, odnosno boravište izvan mjesta rada, osigurava se kupnjom godišnje karte za mjesni javni prijevoz u mjestu rada i isplatom 80 % iznosa stvarnih troškova međumjesnog javnog prijevoza, prema cijeni karte međumjesnog javnog prijevoza od mjesta prebivališta do krajnje stanice mjesnog javnog prijevoza, odnosno do prve stanice s kojom je povezan međumjesni i mjesni prijevoz u mjestu rada. Visina troškova međumjesnog prijevoza dokazuje se, za svaku proračunsku godinu, potvrdom o cijeni koštanja godišnje karte za međumjesni javni prijevoz, odnosno, ako ne postoji mogućnost kupnje godišnje karte, potvrdom o cijeni koštanja mjesečne karte za međumjesni javni prijevoz. Navedeno se primjenjuje jednako za sve slučajeve međumjesnog prijevoza, bez iznimaka.